รายงานพิเศษสายมั่นคง  ไทยเดินหน้าแก้ปัญหาค้ามนุษย์ต่อเนื่อง แม้ได้รับการจัดอันดับที่ดีขึ้น
รายงานพิเศษสายมั่นคง  ไทยเดินหน้าแก้ปัญหาค้ามนุษย์ต่อเนื่อง แม้ได้รับการจัดอันดับที่ดีขึ้น

แม้กระทรวงการต่างประเทศสหรัฐอเมริกา จะจัดอันดับ รายงานสถานการณ์การค้ามนุษย์ของประเทศไทยปีนี้ให้ดีขึ้นกว่า 2 ปีที่ผ่านมา แต่รัฐบาลไทยยังไม่นิ่งนอนใจและเดินหน้าแก้ไขปัญหาดังกล่าวอย่างต่อเนื่อง 

สิ่งที่ช่วยยืนยันและย้ำว่า การแก้ปัญหาการค้ามนุษย์ที่ไทยได้ดำเนินการนั้น เดินมาถูกทางแล้ว นั่นคือผลการเผยแพร่รายงานสถานการณ์การค้ามนุษย์ ประจำปี 2561 หรือทิป รีพอร์ท 2018 (TIP Report 2018) ที่กระทรวงการต่างประเทศสหรัฐอเมริกา เปิดเผยในช่วงปลายสัปดาห์ที่ผ่านมา ที่ในปีนี้ประเทศไทยได้รับการจัดอันดับให้อยู่ ใน Tier 2 ซึ่งเป็นการปรับอันดับที่ดีขึ้นจากปี 2560 ที่ได้รับการจัดให้อยู่ใน Tier 2 Watch List  หรือความหมายคือยังคงต้องเฝ้าระวัง หรือจับตามองเป็นพิเศษ
 
นายดอน ปรมัตถ์วินัย รัฐมนตรีว่าการกระทรวงการต่างประเทศ บอกว่า  แม้สหรัฐอเมริกาปรับเรตติ้งให้ไทยดีขึ้น แต่การแก้ไขปัญหาการค้ามนุษย์เป็นสิ่งที่รัฐบาลต้องทำต่อไปเพราะได้ประกาศเป็นวาระแห่งชาติและดำเนินการมาแล้วกว่า 3 ปี  ส่วนความพอใจของผลการจัดอันดับที่ไทยอยู่ในเกณฑ์ที่ดีขึ้น นายดอน กล่าวว่า อยากเห็นความคืบหน้าที่ก้าวกระโดดดีกว่านี้ โดยจะต้องทำให้สถานการณ์ปัญหาการค้ามนุษย์คลี่คลายไปในทิศทางที่ดีขึ้นต่อไปอีก

รัฐมนตรีว่าการกระทรวงการต่างประเทศ ยังบอกอีกว่า การเดินทางเยือนอังกฤษของนายกรัฐมนตรี ได้รับการชื่นชมจากนางเทเรซ่า เมย์ นายกรัฐมนตรีอังกฤษ ที่ให้ความสนใจในเรื่องการต้านและกำจัดการค้าทาส ซึ่งตรงกับสิ่งที่รัฐบาลจัดให้เป็นวาระแห่งชาติมา 3 ปี และจริงจังกับการแก้ไขปัญหาค้ามนุษย์อยู่ในขณะนี้  ส่วนกระแสการเดินทางเยือนสหภาพยุโรปของนายกรัฐมนตรีในช่วงที่ผ่านมามีผลทำให้สถานการณ์การค้ามนุษย์ของไทยดีขึ้นหรือไม่ รัฐมนตรีว่าการกระทรวงการต่างประเทศ บอกว่า การเดินทางเยือนยุโรปเป็นเรื่องที่ดี แต่เป็นคนละประเด็นกับการจัดอันดับที่ดีขึ้น เพราะต้องยอมรับว่ารัฐบาลชุดปัจจุบัน ได้แก้ปัญหาการค้ามนุษย์อย่างจริงจัง ซึ่งแตกต่างจากในอดีตที่ผ่านมา ทั้งการจับกุมเจ้าหน้าที่ระดับสูง ลงโทษตามกฎหมาย ดำเนินการตามหลักการและมีการกำหนดนโยบายที่ชัดเจน อาทิ การป้องกัน การปราบปราม การจับกุมผู้กระทำผิดและการดูแลเหยื่อ รวมถึงมีการจัดตั้งศาลขึ้นมาใหม่ เพื่อดูแลปัญหาการค้ามนุษย์โดยเฉพาะ  ซึ่งสิ่งเหล่านี้ได้รับการยอมรับจนเป็นที่ประจักษ์ ดังนั้นจึงยืนยันและขอย้ำว่า รัฐบาลจะยังคงเดินหน้าแก้ไขปัญหาการค้ามนุษย์ต่อไปจะไม่มีการหยุด หรือชะลอการแก้ปัญหา ตราบใดที่ปัญหาการค้ามนุษย์ยังมีอยู่ในประเทศ